*A rendelet tervezet elfogadásához*

***az Mötv. 50. §-a alapján minősített*** *többség szükséges,*

*az előterjesztés* ***nyilvános ülésen tárgyalható****!*

*123. számú előterjesztés*

Bátaszék Város Önkormányzat Képviselő-testületének 2025. június 25-én

16 órakor megtartandó ülésére

A települési támogatásról és egyéb szociális ellátásokról szóló 1/2019 (I.31.) önkormányzati rendelet módosítása

|  |
| --- |
| **Előterjesztő:** Dr. Bozsolik Róbert polgármester**Készítette** : Takaróné dr. Mihó Beatrix aljegyző**Törvényességi ellenőrzést végezte:** Kondriczné dr. Varga Erzsébet jegyző**Tárgyalja:**valamennyi bizottság |

**Tisztelt Képviselő-testület!**

A települési támogatásról és egyéb szociális ellátásokról szóló 1/2019 (I.31.) önkormányzati rendelet módosítására irányuló jelenlegi javaslatunk az alábbiak indukálták:

1. Bátaszék Város Önkormányzat Képviselő-testületének Szociális Bizottsága (továbbiakban: Bizottság) a települési támogatásról és egyéb szociális ellátásokról szóló 1/2019. (I.31.) önkormányzati rendelet (a továbbiakban: rendelet) szerinti – a képviselő-testület által átruházott- hatáskörének gyakorlása során (a szociális kérelmek elbírálása, támogatások megállapítása, illetve a környezettanulmányok elkészítésében való közreműködés) számos olyan megállapítást tett és módosítási javaslatot kezdeményezett, mely jelen előterjesztés mellékletét képező rendelettervezet előkészítését tette indokolttá.

A képviselő-testület rendelete a szociális igazgatásról és szociális ellátásokról szóló 1993. évi III. törvény felhatalmazása alapján, az abban rögzített ellátások részletszabályait, és a helyi sajátosságokat figyelembe véve készült el korábban. A rendelet több pontban igényelt fogalmi, illetve szabályozásbeli pontosítást. Jelentősebb módosítási javaslatok:

* A Bizottság javaslatai alapján bővítésre kerülne a környezettanulmány során vizsgált körülmények köre (mely lehetővé tenné a Bizottság számára, hogy jobban megismerje a támogatást kérő kérelmezők életkörülményeit és a Bizottság döntésének megalapozottságát is elősegítené).
* Hatályon kívül helyezésre kerülne a rendkívüli települési támogatás legkisebb összege.
* A gyermek fogadásához kapcsolódó rendkívüli települési támogatás mértékének emelésére (a jelenlegi 20.000 Ft-ról 30.000 Ft-ra) a költségvetési lehetőségeink szerint teszünk javaslatot. (Az elmúlt évek adatai alapján, évi 34 gyermek fogadásához kapcsolódó támogatás iránti kérelemmel számolva –amelyből 12 db támogatás már kifizetésre került – az önkormányzat 2025. évi költségvetésében, az ellátottak pénzbeli juttatásai előirányzat alatt tervezett 1.000.000 Ft a megemelt összegű támogatás kifizetését is fedezi.)
* Ugyanígy a temetéshez nyújtott rendkívüli települési támogatás mértékének emelésére is javaslatot teszünk (a jelenlegi 35.000 Ft-ról 50.000 Ft-ra), hiszen már sajnos évek óta meghaladják a temetési költségek a 350.000 Ft-ot. (Az elmúlt évek adatai alapján, évi 10 temetési támogatás iránti kérelemmel számolva –amelyből 6 db támogatás a jelenleg hatályos 35.000 Ft összegben kerül nyújtásra – az önkormányzat 2025. évi költségvetésében, az ellátottak pénzbeli juttatásai előirányzat alatt tervezett 400.000 Ft a megemelt összegű támogatás kifizetését is fedezi. Amennyiben a kérelmek száma az előző évekhez viszonyítva eltérést mutatna, az ellátottak pénzbeli juttatásai előirányzaton belüli szociális keretek közötti átcsoportosítására lehet szükség.)
* Eseti gyógyszerkiadás csökkentésre nyújtott támogatásnál bevezetésre kerülne – a gyógyszerkiadások viseléséhez nyújtott települési támogatásnál már alkalmazott- gyógyszerutalvány.

Minden rendelet-módosítási javaslat részletesen feltüntetésre került a rendelet-tervezet indokolásában.

1. 2024. október 15-i ülésén a képviselő-testület döntött Bátaszék Város Önkormányzat Képviselő-testületének a települési támogatásról és egyéb szociális ellátásokról szóló 1/2019 (I.31.) önkormányzati rendeletének (továbbiakban: Rendelet) módosításáról az iskoláztatáshoz kapcsolódó települési támogatás szabályozásának módosítása kapcsán.

A képviselő-testület a rendelet módosításával bővítette a támogatásban részesülők körét - a Bátaszéki II. Géza Gimnázium 7. és 9. évfolyamának osztályaiba beiratkozott bátaszéki állandó lakóhellyel rendelkező szülők gyermekei mellett a Bátaszéki Kanizsai Dorottya Általános Iskola 1. és 5. évfolyamának osztályaiba beiratkozott bátaszéki állandó lakóhellyel rendelkező szülők gyermekei is jogosulttá váltak-, valamint megemelte a támogatás mértékét 10.000 Ft-ról 15.000 Ft-ra.

Jelen előterjesztésben javaslatot teszünk az támogatásban részesülők körének további bővítésére az alábbiak szerint:

* a módostást követően támogatásban részesülnének a Bátaszéki Kanizsai Dorottya Általános Iskola 1. és 5. évfolyamának osztályaiba beiratkozott bátaszéki állandó lakóhellyel rendelkező szülők gyermekei mellett a 2. és 6. osztályaiba beiratkozott bátaszéki állandó lakóhellyel rendelkező szülők gyermekei, valamint
* a Bátaszéki II. Géza Gimnázium 7. és 9. évfolyamának osztályaiba beiratkozott bátaszéki állandó lakóhellyel rendelkező szülők gyermekei mellett a 8. és 10. évfolyamának osztályaiba beiratkozott bátaszéki állandó lakóhellyel rendelkező szülők gyermekei

A jelenleg hatályban lévő rendelet szerint a támogatásra jogosult tanulók létszáma, - az iskolák által szolgáltatott adatok alapján- 120 fő (általános iskola 86 fő, gimnázium 34). Az új belépő osztályokkal további 150 diák részesülhetne támogatásban (szintén az iskolák által szolgáltatott adatok alapján).

Az önkormányzat 2025. évi költségvetésében, ezen támogatás biztosításra, 1.800.000 Ft került betervezésre, azonban ha a képviselő-testület a támogatásban részesülők körének bővítése mellett dönt,- a támogatás mértékének megváltoztatása nélkül- további 2.250.000 Ft forrás biztosítása szükséges. Ezen forrást - a 2025. évi költségvetésen belül - az ellátottak pénzbeli juttatásai előirányzatán (szociális keretek közti) átcsoportosítással, illetve a költségvetés általános tartalék kerete terhére tudja biztosítani az önkormányzat.

Amennyiben a képviselő-testület támogatja az iskoláztatáshoz kapcsolódó rendkívüli települési támogatásra jogosultak körének bővítését, javasoljuk az alábbi **határozati javaslat elfogadását.**

**H a t á r o z a t i j a v a s l a t :**

**iskoláztatáshoz kapcsolódó rendkívüli települési támogatás biztosítása érdekében a szociális kiadások 2025. évi előirányzatainak átcsoportosítására**

Bátaszék Város Önkormányzata Képviselő-testülete

1. Bátaszék Város Önkormányzatának 2025. évi költségvetéséről szóló 3/2024. (II.14.) önkormányzati rendelet 18. mellékletben szereplő ellátottak pénzbeli juttatásainak előirányzatait az alábbiak szerint csoportosítja át:
2. a települési támogatás lakhatás céljára (önk.-i r. 16-20. §) előirányzatot 4 500 000 Ft-ról 3 000 000 Ft-ra, azaz 1 500 000 Ft-tal csökkenti;

ab) az iskolakezdési támogatás (önk-i r. 14. §) előirányzatát 1 800 000 Ft-ról 4 050 000 Ft-ra, azaz 2 250 000 Ft-tal növeli, részben a települési támogatás lakhatás céljára előirányzat átcsoportosításával (1 500 000 Ft), részben az önkormányzat 2025. évi költségvetésének általános tartalék keretéből (750 000 Ft)

1. Felkéri a város jegyzőjét, hogy a következő költségvetési rendelet módosításakor gondoskodjon az alábbi táblázatban rögzített adatok átvezetéséről.

*Határidő:* 2025. július 15.

*Felelős:* Kondriczné dr. Varga Erzsébet jegyző

*Határozatról értesül:* Bátaszéki KÖH Pénzügyi Iroda

 irattár

Továbbá amennyiben a képviselő-testület egyetért az előterjesztésben foglalt rendelet módosítási javaslatokkal, úgy javasoljuk a **mellékelt rendelet-tervezet elfogadását.**

***INDOKOLÁS***

**a települési támogatásról és egyéb szociális ellátásokról szóló 1/2019. (I. 31.) önkormányzati rendelet módosításáról szóló rendelet-tervezethez**

**Általános indokolás**

Bátaszék Város Önkormányzat Képviselő-testületének Szociális Bizottsága (továbbiakban: Bizottság) a települési támogatásról és egyéb szociális ellátásokról szóló 1/2019. (I.31.) önkormányzati rendelet szerinti – a képviselő-testület által átruházott-  hatáskörének gyakorlása során (a szociális kérelmek elbírálása, támogatások megállapítása, illetve a környezettanulmányok elkészítésében való közreműködés alatt) számos olyan megállapítást tett és módosítási javaslatot kezdeményezett, mely jelen rendelet-tervezet előkészítését tette indokolttá. A fentieken túl a részletes indokolás szerinti támogatási mértékek emelésére és az ellátásra jogosultak körének bővítésére irányuló módosítási javaslatok elfogadásával a szociális háló biztosítása és erősítése a cél.

**Részletes indokolás**

**Az 1. §-hoz**

A rendeletben foglalt hivatkozás pontosításra kerül.

**A 2. §-hoz**

A személyes gondoskodás megállapítása iránti eljárás menete pontosításra kerül. Továbbá az étkeztetés, a házi segítségnyújtás valamint a nappali ellátás szociális alapszolgáltatás igénybevételére irányuló kérelemhez benyújtandó igazolásokat, nyilatkozatokat szabályozza a rendelkezés.

**A 3. §-hoz**

A módosító rendelkezés célja a környezettanulmány kérdésköreinek szabályozása.

**A 4. §-hoz**

A rendelkezés szövegéből törlésre kerül az a korlát, amely a kérelmező havi hiteltörlesztésének mértékére vonatkozik, így a rendeletmódosítás hatályba lépését követően a bizottság mérlegeli, hogy mekkora mértékű hiteltörlesztés számít kivételes méltánylást érdemlő körülménynek; valamint a rendelkezés megszövegezése pontosításra került.

Továbbá korábban szabályozásra került, hogy a Gondozási Központ megnevezése a rendeletben „központ”, így ezen elírás kijavításra kerül.

**Az 5. §-hoz**

A támogatása mértéke 20.000 Ft összegről 30.000 Ft összegre emelkedik.

**A 6. §-hoz**

Az iskoláztatáshoz kapcsolódó települési támogatásban részesülők köre bővítésre kerül. A módosítást követően támogatásban részesülnek a Bátaszéki Kanizsai Dorottya Általános Iskola 1. és 5. évfolyamának osztályaiba beiratkozott bátaszéki állandó lakóhellyel rendelkező szülők gyermekei mellett a 2. és 6. osztályaiba beiratkozott bátaszéki állandó lakóhellyel rendelkező szülők gyermekei, valamint a Bátaszéki II. Géza Gimnázium 7. és 9. évfolyamának osztályaiba beiratkozott bátaszéki állandó lakóhellyel rendelkező szülők gyermekei mellett a 8. és 10. évfolyamának osztályaiba beiratkozott bátaszékiállandó lakóhellyel rendelkező szülők gyermekei.

A módosító rendelkezés a támogatási kérelem benyújtására nyitvaálló határidőt szabályozza, valamint azt, hogy a határidő elmulasztása jogvesztő.

**A 7. §-hoz**

A helyben szokásos temetés költségére vonatkozó szövegrész hatályon kívül helyezésre kerül, mivel a szabályozás szempontjából nincs jelentősége, hogy mekkora ez az összeg. A temetéshez nyújtott rendkívüli települési támogatás mértéke 35.000 Ft összegről 50.000 Ft összegre emelkedik. A kérelemhez a rendeletmódosítás hatályba lépését követően jövedelemnyilatkozatot is szükséges lesz mellékelni.

A kérelem benyújtására nyitvaálló határidő megszövegezése pontosításra kerül.

**A 8. §-hoz**

A Belügyminisztérium állásfoglalása szerint a lakókörnyezet rendezettségére vonatkozó önkormányzati feltétel meghatározásának jogi akadálya nincs, azonban - az Alaptörvény által meghatározott keretek tiszteletben tartása érdekében - ezen feltételek kizárólag az ingatlan külsö állapotára vonatkozhatnak. A rendelkezés ezen állásfoglalás figyelembevételével kerül módosításra. A jegyző lakókörnyezet rendezettségégének ellenőrzésére irányuló tevékenysége nem kötelező jelleggel, hanem lehetőségként kerül szabályozásra.

**A 9. §-hoz**

A bizottság javaslatára a lakhatáshoz kapcsolódó rendszeres kiadások viseléséhez nyújtandó települési támogatás kivételes méltánylást érdemlő esetköre nem lenne jövedelemhatárhoz kötve a rendelet hatályba lépését követően, továbbá a rendelkezés megszövegezése pontosításra kerül.

**A 10. §-hoz**

A „méltányosságból” szó elhagyásra kerül szabályozás megszövegezéséből, mivel nincs jelentősége.

A 21. § (3) bekezdése szétbontásra kerül,  (3) és (3a) bekezdésre, a szabályozás könnyebb érthetősége szempontjából. Jogosultsági feltétel nem módosul.

**A 11. §-hoz**

Az eseti gyógyszerkiadás csökkentésére irányuló támogatás esetében is bevezetésre kerül a gyógyszerkiadások viseléséhez nyújtott települési támogatásnál is használt utalvány.

Továbbá az eseti gyógyszerkiadás csökkentésére szolgáló támogatás megállapításánál a gyakorlati tapasztalatok alapján indokoltnak látszik annak hangsúlyozása, hogy ezen támogatási forma halaszthatatlan gyógykezelésre szoruló, azonnali intézkedést igénylő, eseti jellegű betegség esetén kérhető.

**A 12. §-hoz**

Megnevezés pontosításra, valamint a kérelem benyújtására nyitva álló időtartam szabályozásra kerül.

**A 13. §-hoz**

Elírás kijavításra kerül.

**A 14. §-hoz**

a) pont indokolása: Rendkívüli települési támogatás legkisebb mértékére vonatkozó szabályozás törlésre kerül.

b) pont indokolása: A rendelkezés - miszerint nem részesülhet temetési támogatásban az a személy, akinek a hozzátartozóját az önkormányzat köztemetésben temettette el - törlésre kerül, mivel olyan helyzetet szabályoz ami eleve kizárt, hiszen a kérelmező az elhunyt hozzátartozójának eltemettetési költségeire vonatkozó számlát nem tud mellékelni a kérelméhez, mivel a köztemetést az önkormányzat egyenlíti ki.

c) pont indokolása: tüzelő juttatás a rendeletmódosítás hatályba lépését követően kizárólag természetben nyújtható támogatás lenne.

d) pont indokolása: A bekezdés hatályon kívül helyezése indokolt mivel az önkormányzat nem biztosít népkonyha szolgáltatást.

**A 15. §-hoz**

Hatályba léptető rendelkezéseket tartalmaz.

***HATÁSVIZSGÁLAT***

**a települési támogatásról és egyéb szociális ellátásokról szóló 1/2019. (I. 31.) önkormányzati rendelet módosításáról szóló rendelet-tervezethez**

**Társadalmi hatása:** támogatásra, ellátásra jogosultak körének bővítése, szociális háló biztosítása és erősítése.

**Gazdasági hatása:** nincs

**Költségvetési hatása:** az ellátottak körének bővítésével az önkormányzat kiadásai nőnek

**Környezeti és egészségügyi következmények:** nincs

**Adminisztratív terheket befolyásoló hatása:** az iskoláztatáshoz kapcsolódó települési támogatás szabályozásának módosítása kapcsán a Bátaszéki Közös Önkormányzati Hivatal adminisztratív terhei nőnek.

**A jogszabály megalkotásának szükségessége:** önkéntes

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására van szükség, az iskoláztatáshoz kapcsolódó települési támogatás szabályozásának módosítása kapcsán

**Véleményeztetés:** valamennyi bizottság